钦定古今图书集成/明伦汇编/氏族典/第616卷 > 《郑樵通志》 > 秃发乌孤
## 钦定古今图书集成/明伦汇编/氏族典/第616卷 > 《郑樵通志》 > 秃发乌孤

按《晋书秃发乌孤载记》，“乌孤，河西鲜卑人也。其先与
后魏同出，八世祖匹孤率其部自塞北迁于河西。匹
孤卒，子寿阗立。寿阗卒，孙树机能立，壮果多谋略。泰
始中，杀秦州刺史胡烈，尽有凉州之地。后为马隆所
败，部下杀之以降。从弟务丸立。死，孙推斤立。死，子思
复鞬立，部众稍盛。乌孤即思复鞬之子也。及嗣位，务”
农桑，修邻好。吕光遣使署为假节、冠军大将军、河西
鲜卑大都统、广武县侯。乌孤讨乙弗、折掘二部，大破
之。遣其将石亦干筑《廉川堡》以都之，大破诸部。又讨
意云鲜卑，大破之。光遣使署乌孤征南大将军、益州
牧、左贤王。乌孤留其鼓吹羽仪，谢其使而遣之。隆安
元年，自称大都督、大将军、大单于、西平王，赦其境内，
年号太初。攻克金城，光遣将来伐，大败之，降光乐都、
湟河、浇河三郡，岭南羌数万落皆附之。乌孤更称武
威王，后徙于乐都。段业为吕纂所侵，遣利鹿孤救之。
纂惧，烧氐池、张掖糓麦而还。以利鹿孤为凉州牧，镇
西平。追傉檀入录府国事。是岁，乌孤因酒坠马，伤胁
而死。在王位三年，伪谥武王，庙号“烈祖。”